
1 straipsnis. 2.40 straipsnio pakeitimas 
Pakeisti 2.40 straipsnį ir jį išdėstyti taip:
„2.40 straipsnis. Juridinio asmens pavadinimo sudarymas
1. Juridinio asmens pavadinimas yra sudaromas iš žodžių ar žodžių junginių, vartojamų perkeltine reikšme arba turinčių tiesioginę reikšmę, raidžių, kurios negali būti suprantamos kaip žodžiai, ir skaitmenų arba jų derinių.
2. Juridinio asmens pavadinimas sudaromas lietuvių kalba arba užsienio kalba lotyniškais rašmenimis. Sudarant juridinio asmens pavadinimą lietuvių kalba, turi būti laikomasi lietuvių bendrinės kalbos normų. Juridinio asmens pavadinimas negali būti sudaromas tik iš tiesioginę veiklos daiktų ar paslaugų rūšį nurodančio bendrinio žodžio (žodžių) arba tik iš vietovardžio, arba tik iš kitokio žodžio, neturinčio skiriamojo požymio.“

2	straipsnis. Įstatymo įsigaliojimas ir įgyvendinimas
1.	 Šis įstatymas, išskyrus šio straipsnio 2 dalį, įsigalioja 2018 m. kovo 1 d.
2.	 Lietuvos Respublikos Vyriausybė iki 2018 m. vasario 28 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą. 

